
ΔΕΛΤΙΟ ΤΥΠΟΥ
Την Παρασκευή 31 Ιουλίου 2026 πραγματοποιήθηκε η τελετή ορκωμοσίας και απονομής πτυχίων της Ιατρικής Σχολής με τη συμμετοχή νέων Διδακτόρων, αποφοίτων Προγραμμάτων Μεταπτυχιακών Σπουδών και αποφοίτων της Ιατρικής Σχολής του Πανεπιστημίου Κρήτης. 
Στην εκδήλωση ορκωμοσίας, η οποία τελέσθηκε στο υπαίθριο αμφιθέατρο της Ιατρικής Σχολής, απονεμήθηκαν 13 Διδακτορικά Διπλώματα και 46 Διπλώματα Μεταπτυχιακών Σπουδών, ενώ ορκίσθηκαν και έλαβαν το πτυχίο τους 93  απόφοιτοι της Σχολής.  

Στην τελετή παρέστησαν o Πανασιολογιώτατος Αρχιμανδρίτης Κύριλλος εκ μέρους του Αρχιεπισκόπου Κρήτης, ο Πρύτανης του Πανεπιστημίου Κρήτης Καθηγητής Γεώργιος M. Κοντάκης, η Αντιπρύτανις του Πανεπιστημίου Κρήτης Καθηγήτρια Σοφία Σχίζα,  η Κοσμήτορας της Ιατρικής Σχολής Καθηγήτρια Ελένη Παπαδάκη, ο Αναπληρωτής Κοσμήτορας Καθηγητής Γεώργιος Χαμηλός, η Αντιπεριφερειάρχης Ρεθύμνου Μαρία Λιονή, η Αντιπεριφερειάρχης  Πολιτισμού και Ισότητας Γεωργία  Μηλάκη, ο Εντεταλμένος Σύμβουλος του Δήμου Ηρακλείου Νικόλαος Κονταράκης, ο Διοικητής της 7ης ΥΠΕ Νεκτάριος Παπαβασιλείου, η Υποδιοικήτρια της 7ης ΥΠΕ Μαρία Σπινθούρη, ο Διοικητής του Πα.Γ.Ν.Η Ομότιμος Καθηγητής Γεώργιος Χαλκιαδάκης, ο Αναπληρωτής Διοικητής του Πα.Γ.Ν.Η Στέλιος Κτενιαδάκης, ο Πρόεδρος του Ιατρικού Συλλόγου Ηρακλείου Αλέξανδρος Πατριανάκος, ο Γραμματέας του Ιατρικού Συλλόγου Ηρακλείου Επίκουρος Καθηγητής Νικόλαος Γαλανάκης, μέλη του διδακτικού προσωπικού της Ιατρικής Σχολής, καθώς και μέλη της Ακαδημαϊκής Κοινότητας της Ιατρικής Σχολής και του Πανεπιστημίου Κρήτης.  
Ο Πρύτανης Καθηγητής Γεώργιος M. Κοντάκης στο χαιρετισμό του ανέφερε: «Στο σταυροδρόμι μιας νέας εποχής, όπου μια διαφορετική παγκόσμια τάξη πραγμάτων διαμορφώνεται, η γενιά σας ίσως κληθεί να υπερασπιστεί αξίες που άλλοτε θεωρούνταν αυτονόητες. Το ταξίδι σας ξεκινά με όνειρα, φιλοδοξίες και τη βεβαιότητα ότι θα ζήσετε εποχές γεμάτες προκλήσεις και νόημα. 
Ζείτε σε μια περίοδο όπου η τεχνητή νοημοσύνη μεταμορφώνει την επιστήμη, την εργασία και την καθημερινότητα. Τα εργαλεία της μπορούν να ενισχύσουν τη γνώση, να βελτιώσουν τη φροντίδα του ανθρώπου και να ανοίξουν δρόμους που μέχρι χθες θεωρούνταν αδιανόητοι. Όμως η δύναμή τους απαιτεί κρίση, ήθος και υπευθυνότητα — αρετές που καλείστε να υπηρετήσετε.
Ευχόμαστε διατηρήσετε την ακεραιότητά σας και το ήθος σας, και να τιμήσετε τις παρακαταθήκες του όρκου που δίνετε σήμερα. Να παραμείνετε αφοσιωμένοι στον άνθρωπο — για την ανακούφιση του πόνου, για τη θεραπεία, για την υπεράσπιση της ζωής — αξιοποιώντας την τεχνολογία ως σύμμαχο, ποτέ ως υποκατάστατο της ανθρωπιάς.»
Η Κοσμήτορας Καθηγήτρια Ελένη Παπαδάκη στον λόγο της προς τους απόφοιτους της Ιατρικής Σχολής Κρήτης ανέφερε ότι ξεκινούν μετά το πτυχίο τους ένα νέο ταξίδι για το οποίο έχουν τρεις σημαντικές αποσκευές. Η πρώτη αποσκευή είναι η Ιατρική Σχολή ολόκληρη, που περιέχει την ταυτότητά τους που θα τους συνοδεύει για πάντα και πρέπει να είναι περήφανοι για αυτό, γιατί η μια λέξη που χαρακτηρίζει την Ιατρική Σχολή του Πανεπιστημίου Κρήτης είναι η αριστεία. Η δεύτερη αποσκευή είναι τα εφόδια και η γνώση που έχουν λάβει από την Σχολή για να γίνει το ταξίδι τους αυτό συναρπαστικό και ωφέλιμο για τους ίδιους και τους ασθενείς τους. Τα χρόνια που ακολουθούν, του αγροτικού και της ειδικότητας, θα τους μάθουν τι σημαίνει συνεργασία, θα δοκιμάσουν τις γνώσεις και τις αντοχές τους, αλλά θα ωριμάσουν μέσα από τις δύσκολες στιγμές και τις διαδρομές των ασθενών και των οικογενειών τους. Η τρίτη αποσκευή είναι η ανθρωπιά, το ήθος και οι αξίες τους, όπως διαμορφώθηκαν στη Σχολή, αλλά και όπως τα κληρονόμησαν από την οικογένειά τους. Καμία τεχνολογία δεν θα μπορέσει ποτέ να αντικαταστήσει το βλέμμα του γιατρού που βλέπει τον άνθρωπο πίσω από τη νόσο, το άγγιγμα, την παρουσία, τον ψυχικό συμμερισμό. Η Κοσμήτορας τους προέτρεψε, κλείνοντας, να κάνουν τον όρκο που έδωσαν σήμερα φυλαχτό και οδηγό τους.

Η κύρια ομιλία πραγματοποιήθηκε από την Καθηγήτρια Νεοελληνικής Φιλολογίας Αγγέλα Καστρινάκη με θέμα «Ο Αλέξανδρος Παπαδιαμάντης για την αρρώστια και τη σωτηρία», η οποία συνέδεσε τις σπουδές Φιλολογίας με τις σπουδές στην Ιατρική, αναλύοντας ένα διήγημα του Αλέξανδρου Παπαδιαμάντη, όπου περιγράφεται μια επιδημία χολέρας το 1865. Ο μεγάλος συγγραφέας παρουσιάζει την αφοσίωση μιας μάνας, καθώς και έναν έξοχο γιατρό, συμπυκνώνοντας σε λίγες σελίδες μια πραγματική όσο και συμβολική ιστορία σωτηρίας. Η Φιλοσοφική και η Ιατρική Σχολή οφείλουν να συνεργάζονται, τόνισε η κα Καστρινάκη. 

Ακολούθησε η απονομή του τίτλου του Ομότιμου Καθηγητή της Ιατρικής Σχολής στον αφυπηρετήσαντα Καθηγητή Εμμανουήλ Γαλανάκη. 

Στη συνέχεια, πραγματοποιήθηκε η 33η απονομή του καθιερωμένου βραβείου Αριστείας από τον Ιατρικό Σύλλογο Ηρακλείου στον πρώτο σε βαθμολογία φοιτητή της Ιατρικής Σχολής. Η απονομή έγινε από τον Πρόεδρο του Ιατρικού Συλλόγου Αλέξανδρο Πατριανάκο εκ μέρους του Διοικητικού Συμβουλίου του Συλλόγου. 

Ακολούθησε η απονομή βραβείου από τη δωρεά της Ελισάβετ Καραμίντζου στο Πανεπιστήμιο Κρήτης στον πρώτο σε επίδοση φοιτητή της Σχολής, καθώς και η απονομή Υποτροφιών Αριστείας από το Αγγλόφωνο Πρόγραμμα Προπτυχιακών Σπουδών της Ιατρικής Σχολής.

Τέλος, πραγματοποιήθηκε η καθομολόγηση των διδακτόρων, η απονομή των διδακτορικών διπλωμάτων και Διπλωμάτων Μεταπτυχιακών Σπουδών, καθώς και η ορκωμοσία των νέων πτυχιούχων και η απονομή των πτυχίων Ιατρικής. 

Η Ιατρική Σχολή καταγράφει σήμερα 3.186 αποφοίτους στο ενεργητικό της, καθώς και 858 ενεργούς φοιτητές.

